
Κύριε Διοικητή, 
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Πρόσφατα ενημερωθήκαμε από την Περιφερειακή Ομοσπονδία Ατόμων με Αναπηρία Δυτικής Ελλάδας και Νοτίων Ιονίων Νήσων (Π.ΟΜ.Α.μεΑ. Δ.Ε. & Ν.Ι.Ν.) σχετικά με τα σοβαρά λειτουργικά προβλήματα που αντιμετωπίζουν το Κέντρο Φυσικής και Ιατρικής Αποκατάστασης (ΚΕΦΙΑΠ) Πύργου και το ΚΕΔΑΣΥ.
Όπως επισημαίνεται και στην υπ’ αριθ. πρωτ. 321/26.10.2026 επιστολή της Π.ΟΜ.Α.μεΑ. Δ.Ε. & Ν.Ι.Ν. η οποία επισυνάπτεται, τα μέλη της Ομοσπονδίας επισκέφθηκαν το ΚΕΦΙΑΠ Πύργου και το ΚΕΔΑΣΥ, όπου ενημερώθηκαν για τα σοβαρά προβλήματα υποστελέχωσης και υποδομών και  που αντιμετωπίζουν οι δύο δομές.

Κατά την επίσκεψη στο ΚΕΦΙΑΠ, διαπιστώθηκαν σημαντικές ελλείψεις προσωπικού, ιδίως σε φυσικοθεραπευτές, εργοθεραπευτές και γυμναστές, καθώς και σε τραυματιοφορείς και διοικητικούς υπαλλήλους. Παράλληλα, η πισίνα αποκατάστασης υπολειτουργεί, δεν υπάρχει διαθέσιμο όχημα για την κάλυψη αναγκαίων μετακινήσεων και οι κτιριακές εγκαταστάσεις παρουσιάζουν σοβαρές φθορές λόγω υγρασίας και διάβρωσης.
Η κατάσταση αυτή περιορίζει ουσιαστικά τη λειτουργία του ΚΕΦΙΑΠ, της μοναδικής δημόσιας δομής αποκατάστασης στην Ηλεία και δυσχεραίνει την πρόσβαση των ατόμων με αναπηρία στις αναγκαίες υπηρεσίες. Είναι απαραίτητο το Κέντρο να στελεχωθεί επαρκώς και να αξιοποιήσει πλήρως τις δυνατότητές του, με λειτουργία σε πρωινό και απογευματινό ωράριο.
Παράλληλα, η στέγαση του ΚΕΔΑΣΥ σε χώρο του ΚΕΦΙΑΠ αναδεικνύει την ανάγκη εξεύρεσης κατάλληλης και αυτοτελούς στέγης για την υπηρεσία, ώστε να καλύπτονται οι ανάγκες της, χωρίς να περιορίζεται η αξιοποίηση των εγκαταστάσεων του ΚΕΦΙΑΠ για τον σκοπό για τον οποίο δημιουργήθηκαν.
Κύριε Διοικητή, 
Κατόπιν των ανωτέρω, σας καλούμε να εξετάστε το εν λόγω ζήτημα και να προβείτε στην άμεση λήψη μέτρων ώστε να εξασφαλιστούν τα εξής:
- Άμεση ενίσχυση του ΚΕΦΙΑΠ με το αναγκαίο εξειδικευμένο και υποστηρικτικό προσωπικό.
- Άμεση αποκατάσταση της πλήρους και ασφαλούς λειτουργίας της πισίνας αποκατάστασης, καθώς και την εξασφάλιση διαθέσιμου οχήματος για την κάλυψη των λειτουργικών αναγκών του ΚΕΦΙΑΠ.
- Άμεση τεχνική αξιολόγηση των κτιριακών εγκαταστάσεων και την αποκατάσταση των φθορών.
- Σχεδιασμός για την πλήρη λειτουργία του ΚΕΦΙΑΠ σε πρωινό και απογευματινό ωράριο.
- Άμεση δρομολόγηση της μεταστέγασης του ΚΕΔΑΣΥ σε κατάλληλο χώρο, που θα ανταποκρίνεται στις ανάγκες λειτουργίας του.
Η επαρκής στελέχωση, η ασφαλής λειτουργία και η πλήρης αξιοποίηση του ΚΕΦΙΑΠ αποτελούν αναγκαίες προϋποθέσεις για την ισότιμη πρόσβαση των ατόμων με αναπηρία στις υπηρεσίες αποκατάστασης.
Ζητούμε την άμεση ανάληψη πρωτοβουλιών και συγκεκριμένες ενέργειες για την αντιμετώπιση των παραπάνω προβλημάτων, με γνώμονα τις ανάγκες των πολιτών, των εργαζομένων και των ωφελούμενων των δύο δομών.
Ευελπιστώντας πως θα εξετάσετε άμεσα το προαναφερόμενο αίτημα και θα ανταποκριθείτε θετικά, σας ευχαριστούμε εκ των προτέρων. 
Συνημμένα σας αποστέλλουμε την υπ’ αριθ. πρωτ. 321/26.10.2026 επιστολή της Π.ΟΜ.Α.μεΑ. Δ.Ε. & Ν.Ι.Ν. η οποία αναφέρεται πιο αναλυτικά στο εν λόγω ζήτημα. 

